เพิ่มเป้ากำไรแบงก์กรุงเทพ
2 โบรกเกอร์เพิ่มเป้าหมายกำไรและราคาหุ้นธนาคารกรุงเทพ 4-6% ภายหลังกำไรไตรมาส 2 ออกมาดีกว่าคาด
22 ก.ค. 2561

2 โบรกเกอร์เพิ่มเป้าหมายกำไรและราคาหุ้นธนาคารกรุงเทพ 4-6% ภายหลังกำไรไตรมาส 2 ออกมาดีกว่าคาด
น.ส.สุนันทา วสะภิญโญกุล นักวิเคราะห์บริษัทหลักทรัพย์ (บล.) ฟินันเซีย ไซรัส วิเคราะห์ว่า ผลจากที่กำไรไตรมาส 2/2561 ของธนาคารกรุงเทพ (BBL) ดีกว่าที่บริษัทและตลาดคาดไว้ 10% จากรายได้ดอกเบี้ยและรายได้ที่ไม่ใช่ดอกเบี้ย กำไรจากเงินลงทุนและกำไรจากการค้าเงินตราที่สูงกว่าคาด จึงปรับเพิ่มกำไรปีนี้ขึ้น 4% เป็น 3.57 หมื่นล้านบาท เพิ่มขึ้น 8% จากปี 2560 และคงคำแนะนำซื้อ โดยเพิ่มราคาเหมาะสมเป็น 232 บาท จากเดิมหุ้นละ 230 บาท
นายสุวัฒน์ บํารุงชาติอุดม นักวิเคราะห์ บล.บัวหลวง คาดกําไรไตรมาส 3/2560 ธนาคารกรุงเทพปรับตัวเพิ่มขึ้นจากช่วงเดียวกันของปีก่อน จากการเติบโตของสินเชื่อและการตั้งสํารองค่าเผื่อหนี้สูญที่ลดลง และสินเชื่อเพิ่มขึ้นในครึ่งปีแรก ทำให้ปรับเพิ่มสมมติฐานการเติบโตของสินเชื่อในปี 2561 จาก 4% มาอยู่ที่ 6%
ดังนั้น จึงปรับเพิ่มประมาณการกําไรปี 2561 ขึ้น 6% มาอยู่ที่ 3.55 หมื่นล้านบาท และราคาเป้าหมาย ณ สิ้นปี 2561 จาก 221 บาท มาอยู่ที่ 235 บาท อัตราผลตอบแทนต่อผู้ถือหุ้น (อาร์โออี) เฉลี่ยที่ 8.7% และอัตราการเติบโตของอุตสาหกรรมที่ 5%
นอกจากนั้น ยังคงคําแนะนํา ซื้อหุ้นธนาคารกรุงเทพ เนื่องจากสินเชื่อที่ขยายตัวแข็งแกร่งจากโครงการโครงสร้างพื้นฐานของภาครัฐที่จะเริ่มดําเนินการในช่วงครึ่งหลังปี 2561 คุณภาพสินทรัพย์ที่ดี กอปรกับการตั้งสํารองสินเชื่อที่เพิ่มขึ้นมาอยู่ที่ 176% ของสินเชื่อที่ไม่ก่อให้เกิดรายได้ และมูลค่าที่ยังคงถูกปรับตัวช้าที่สุดในบรรดาหุ้นกลุ่มธนาคาร ด้วยค่าราคาตามมูลค่าบัญชี ณ สิ้นปี 2561 ที่ 0.9 เท่า
ด้าน บล.หยวนต้า อยู่ระหว่างทบทวนประมาณการภายหลังเข้าร่วมประชุมนักวิเคราะห์ของธนาคารกรุงเทพวันที่ 23 ก.ค. 2561 โดยคาดว่าจะได้รับความชัดเจนจากทิศทางรายได้ที่ไม่ใช่ดอกเบี้ย โดยเฉพาะกำไรจากเงินลงทุนและแผนบริหารจัดการหนี้เสีย และแนวโน้มการตั้งสำรองในช่วงครึ่งหลังของปี 2561
ราคาหุ้น BBL ปิด 197 บาท เพิ่มขึ้น 2.33%